Morena Jesu o laetse bohle ba lumelang ho Eena: “Mehlolo e tla tsamaea le ba lumelang ke eona ena; Ka lebitso la ka ba tla leleka batemona; ba tla bua lipuo tse ncha; Ba tla tšoara linoha; ha ba noele ntho e kotsi, ha e ka ke ea ba bolaea; ba tla bea matsoho holima ba kulang, ’me ba tla fola.” (Mareka 16:17-18). Na ebe Lengolo lena le tiile kajeno? Haeba le sa tiea, ebe Mantsoe a Morena a feletsoe ke matla a ’ona neneng? Ho haola le Bibele, baporofeta ba khonne ho folisa bakuli, ho leleka batemona, le ho etsa mehlolo. Moshe o beile noha ea borase pontšeng ea batho ba Iseraele ho folisa ba lonngoeng ke linoha tse mahloko (Numere 21:9). Naamane, Mosiria ea seriti, o tlile ho Elisha ho folisoa lepera (II Marena 5:9). Mohla mohlankana a ne a oela sefesetereng se kaholimo, moapostola Pauluse o kile a mo hamarela a busetsa bophelo ’meleng o shoeleng (Liketso 20:10). Re fumana rekoto ea lilemo tse 3½ tsa bophelo ba Morena Jesu, empa koana lilengoaneng tse ’maloa tseo, O folisitse bakuli molebe. Lifofu tsa bona. Balepera ba ntlafatsoa. Botsebetutu ba boela ba utloa. Ba shoeleng litho ba tsamaea. Ha folisoa maloetse a mefuta eohle (Mattheu 4:23).